ΓΡΑΠΤΗ ΕΡΩΤΗΣΗ E-3164/97 υποβολή: Roberta Angelilli (NI) προς την Επιτροπή (13 Οκτωβρίου 1997)

Θέμα: Ενημέρωση της ετήσιας έκθεσης του Ευρωπαϊκού Κέντρου Έρευνας και Δράσεως για το Ρατσισμό και τον Αντισημιτισμό με θέμα: «Εξτρεμισμός στην Ευρώπη»

Το Μάϊο του 1997 το Ευρωπαϊκό Κέντρο Έρευνας και Δράσεως για το Ρατσισμό και τον Αντισημιτισμό δημοσίευσε, χάρις στην οικονομική υποστήριξη της Ευρωπαϊκής Επιτροπής, μελέτη με τίτλο «Εξτρεμισμός στην Ευρώπη». Η έκθεση αυτή υπήρξε ήδη αντικείμενο δύο τουλάχιστον κοινοβουλευτικών ερωτήσεων προς την Επιτροπή, της P-1940/97 ((ΕΕ C 373 της 9.12.1997, σελ. 160.)) και της E-2047/97 ((ΕΕ C 21 της 22.1.1998, σελ. 136.)), στις οποίες επισημαινόταν ότι η έκθεση αυτή παρουσιάζει μια παραποιημένη εικόνα των γεγονότων η οποία θίγει την ευαισθησία ορισμένων πολιτικών δυνάμεων ή ολόκληρων κρατών μελών της Ένωσης, που κατηγορούνται αδίκως ότι ασκούν ή ενθαρρύνουν το ρατσισμό και την ξενοφοβία. Απαντώντας στις ανωτέρω ερωτήσεις η Επιτροπή αποποιήθηκε κάθε ευθύνη σχετικά με τη δημοσίευση, διευκρινίζοντας ότι δεν επρόκειτο για επίσημο έγγραφο της Επιτροπής, παρόλο που ορισμένα όργανα του τύπου την παρουσίασαν ως τέτοια στην κοινή γνώμη. Ωστόσο, ο κανονισμός περί των δραστηριοτήτων που υποστηρίζονται από την Επιτροπή προβλέπει ότι η ηθική υποστήριξη της Επιτροπής εξασφαλίζεται υπό την προϋπόθεση ότι η δραστηριότητα η οποία υποστηρίζει η Επιτροπή «δεν πρέπει να θίγει την ευαισθησία τμήματος της κοινής γνώμης σε ένα ή περισσότερα κράτη μέλη», κατευθυντήρια γραμμή που περιλαμβάνεται επίσης στις κατευθύνσεις για την υποβολή σχεδίων που αναφέρονται στο Ευρωπαϊκό Έτος κατά του Ρατσισμού. Συνεπώς φαίνεται εντελώς λογικό ότι η ίδια προϋπόθεση θα πρέπει να ισχύει απαραιτήτως όχι μόνο για την εξασφάλιση της ηθικής αλλά και της οικονομικής υποστήριξης.

Κατόπιν τούτου ερωτάται η Επιτροπή:

1. εάν δεν θεωρεί ότι για μελέτη επιστημονικού χαρακτήρα, η δημοσίευση του Ευρωπαϊκού Κέντρου Έρευνας και Δράσεως για το Ρατσισμό και τον Αντισημιτισμό, περιέχει μεγάλο αριθμό στοιχείων πολιτικής εκτίμησης που θίγουν την ευαισθησία ορισμένων ατόμων, και την αξιοπρέπεια οργανώσεων και χωρών για τις οποίες εκφέρονται κρίσεις ιδιαίτερα ανακριβείς 7

2. εάν οι διαμαρτυρίες που προκάλεσε η δημοσίευση της συγκεκριμένης μελέτης θα οδηγήσουν στην ανάληψη πρωτοβουλιών εκ μέρους της Επιτροπής και, συγκεκριμένα, σε ανάκληση της χρηματοδότησης που χορηγήθηκε στο Ευρωπαϊκό Κέντρο Έρευνας και Δράσεως για το Ρατσισμό και τον Αντισημιτισμό 7

3. ποιά θα είναι η συμπεριφορά της Επιτροπής σχετικά με μελλοντικές αιτήσεις υποστήριξης εκ μέρους του Ευρωπαϊκού Κέντρου Έρευνας και Δράσεως για το Ρατσισμό και τον Αντισημιτισμό για ανάλογες πρωτοβουλίες;

Aπάντηση του κ. Flynn εξ ονόματος της Επιτροπής (11 Νοεμβρίου 1997)

Το Ευρωπαϊκό Κέντρο Ερευνών και Ενεργειών για το Ρατσισμό και τον Αντισημιτισμό (CERA) του οποίου η επίτιμη επιτροπή αποτελείται από τον πρόεδρο του Κοινοβουλίου, τον παλιό πρόεδρο της Ευρωπαϊκής Επιτροπής καθώς και το γενικό γραμματέα του Συμβουλίου της Ευρώπης, διαθέτει από το 1993 και μετά, ύστερα από το ψήφισμα του Κοινοβουλίου της 21ης Απριλίου 1993 σχετικά με την αναζωπύρωση του ρατσισμού και της ξενοφοβίας στην Ευρώπη και για τον κίνδυνο βιαιοπραγιών εκ μέρους της άκρας δεξιάς, ετήσιο προϋπολογισμό για την εκτέλεση σχεδίων, που εγγράφεται στη γραμμή του προϋπολογισμού Β3-4114.

Η ενημέρωση αυτής της δημοσίευσης επιχορηγήθηκε το 1997 και θα αφορά ειδικότερα το θέμα του ισλαμικού φονταμενταλισμού και των δικτύων του στην Ευρώπη. Αυτή η έκδοση θα περιέχει την ένδειξη «Η παρούσα έκδοση υλοποιήθηκε χάρη στην πρωτοβουλία του CERA. Τη δημοσίευση υποστήριξε οικονομικά η Ευρωπαϊκή Επιτροπή. Πάντως οι γνώμες που παρουσιάζονται εδώ δεν δεσμεύουν ούτε την Ευρωπαϊκή Επιτροπή ούτε τα άλλα κοινοτικά θεσμικά όργανα και εμπίπτουν στην αποκλειστική αρμοδιότητα του CERA».

Υπενθυμίζεται ότι το υψηλό ποσό της επιχορήγησης εγγράφεται ετησίως στη γραμμή του προϋπολογισμού «Ενέργειες καταπολέμησης του ρατσισμού» υπέρ του CERA ύστερα από πρωτοβουλία του Κοινοβουλίου.